કંડલા પોર્ટ એશિયામાં સૌથી મોટા પોર્ટ તરીકે પ્રસિદ્ધ છે, જેથી તેની સુરક્ષા માટે પણ તંત્ર ગંભીર હોય છે. એવામાં કંડલામાં વિદેશી ક્રુ મેમ્બરને ભારતીય મોબાઈલ કંપનીઓના એક્ટિવ સીમકાર્ડ વેચવાના સંદર્ભે પૂર્વ કચ્છ એસપીને બાતમી મળી હતી. જેને આધારે તારીખ 3 સપ્ટેમ્બરના રોજ એલસીબીને તપાસ હુકમ મળતા ટીમે વોચ ગોઠવી હતી. દરમ્યાન, 9 સપ્ટેમ્બરના રોજ કંડલા પોર્ટની જેટી પર એસએસ સીલેન્ડ એમ્પોરીયમ નામની પોર્ટ વિસ્તારમાં હેન્ડીક્રાફ્ટ, ગારમેન્ટ તથા આર્ટિફિશ્યલ જ્વેલરીનું વેચાણ કરવાનો કસ્ટમનો પરવાનો ધરાવતી કંપનીના માલિક દિનેશ સુંદરદાસ મીરવાણી પર નજર રાખી હતી. દિનેશ બાઈક પરથી પસાર થતાં તેને અટકાવી તેની તપાસ કરી હતી. જેથી તેની પાસેથી વોડાફોન કંપનીના 42 એક્ટીવ સીમકાર્ડ ઉપરાંત, અલગ અલગ સાત દેશોની વિદેશી કરન્સી પણ મળી આવી હતી. આા દુકાન માલિક અને કર્મચારી સીમકાર્ડનો ગેરકાયદેસરનો વેપાર કરતા હતા.